**INDOKOLÁS**

**a közterület használatának szabályairól szóló 2/2011. (I.31.) önkormányzati rendelet módosításáról szóló önkormányzati rendelethez**

A hulladékgazdálkodási közszolgáltatás igénybevételének rendjéről szóló 48/2013. (XII.5.) önkormányzati rendelet (a továbbiakban: Hull. rend.) hatályon kívül helyezésével megvizsgálásra került, nem tartalmazott-e olyan szabályokat, amelyek más felhatalmazás alapján megalkotva megtarthatóak lennének a helyi jogrendszer részeként. A Hull. rend. 5. § (7)-(8) bekezdése tartalmazta a hulladékgyűjtő edények közterületen történő elhelyezésére vonatkozó szabályokat.

Az épített környezet alakításáról és védelméről szóló 1997. évi LXXVIII. törvény 54. § (5) bekezdésében foglalt szabály alapján *„a közterület rendeltetésére és használatára jogszabály további szabályokat állapíthat meg.”* Fentiek alapján alkotta meg a Közgyűlés a közterület használatának szabályairól szóló 2/2011. (I.31.) önkormányzati rendeletét (a továbbiakban: Közter. rend.).

A Hull. rend. 5. § (7)-(8) bekezdésében foglalt rendelkezések ugyan a hulladékgazdálkodási közszolgáltatással összefüggésben kerültek megállapításra, de ténylegesen a hulladékgyűjtő edények közterületen történő elhelyezésére, vagyis kifejezetten a közterület használatára vonatkozóan megállapított szabályok, amelyek megtartása továbbra is indokolt, és annak megalkotására vonatkozóan a Közgyűlés törvényben kapott felhatalmazással rendelkezik, így szükségessé vált a Közter. rend. fentiekkel történő kiegészítése.

A Közgyűlés 2023. szeptember 28-i ülésén elhangzott képviselői javaslat alapján megvizsgálásra került, hogy a Közterület-felügyelet eljárása során a Közter. rend. alapján elszállítható járművek közé tartoznak-e a forgalomból ideiglenesen vagy véglegesen kivont járművek.

A Közter. rend. jelenleg hatályos, 18. §-ában foglalt szabálya értelmében *„azt a 6. § (1) bekezdés j) pontjában és 17. § (3) bekezdésében meghatározott járművet, amelynek tulajdonosa egyelőre ismeretlen, illetve amelyet tulajdonosa (üzemben tartója) a 17. § (3) bekezdésben meghatározott tilalom ellenére tárol a közterületen, a rendőrség, illetve a közterület-felügyelet által az értesítés elhelyezésétől számított 10 napos határidő leteltét követően a rendőrség, valamint a közterület-felügyelet a jármű tulajdonosa (üzemben tartója) költségére és veszélyére, az e célra kijelölt helyre külső közreműködő bevonásával elszállítathatja. Az elszállított jármű közterületen történő ismételt tárolása csak üzemképes, forgalomra alkalmas állapotban történhet.”*

A Közter. rend. 6. § (1) bekezdés j) pontja alapján *„nem köthető közterület-használati szerződés mezőgazdasági, vízi járművek, mezőgazdasági vontató, lassú jármű, pótkocsi, műszakilag üzemképtelen gépjárművek, munkagépek, gépkocsi vontató, nyerges vontató vontatmányok, valamint a 3,5 t össztömeget meghaladó járművek közterületen történő tárolására.”*

A Közter. rend. 17. § (3) bekezdése alapján *„tilos a 6. § (1) bekezdés j) pontban meghatározott járművet, továbbá üzemképtelen, vagy a közúti közlekedésben való részvételre alkalmatlan járművet főútvonalon, járdán, járdaszigeten, erdőben, zöldterületen, egyéb közterületen tárolni.”*

A „közúti közlekedésben való részvételre alkalmatlan” feltétel magában foglalja azt az esetet, amikor a jármű nincs forgalomba helyezve, hiszen a közúti közlekedési igazgatási feladatokról, a közúti közlekedési okmányok kiadásáról és visszavonásáról szóló 326/2011. (XII.28.) Korm. rendelet 42. § (1) pontja alapján *„a közúti közlekedés szabályairól szóló rendeletben meghatározott járművel – kivéve a trolibuszt, a villamost, a kerékpárt, a két- és háromkerekű segédmotoros kerékpárt, az állati erővel vont járművet, a kézikocsit – közúti forgalomban akkor lehet részt venni, ha forgalomba helyezték, vagy ideiglenes forgalomban tartását engedélyezték”*.

A járművek forgalomból történő, ideiglenes, valamint végleges kivonása gyakran előforduló eset, arra sor kerülhet kérelemre, valamint hivatalból is, több különböző indokból. A jogalkotói szándék egyértelműen az, hogy bármelyik esetről legyen is szó, az ilyen járművek ne foglalják a közterületet, és ezzel ne vegyenek el helyet forgalomban lévő járművek elől. Bár a fentiek alapján a Közter. rend.-et a Korm. rendelettel együttesen értelmezve jelenleg is lehetséges a forgalomból ideiglenesen vagy véglegesen kivont járművek elszállítása, az egyértelmű jogalkalmazás érdekében szükségessé vált a Közter. rend. kiegészítése úgy, hogy önmagában értelmezve is magába foglalja a forgalomból ideiglenesen vagy véglegesen kivont járműveket.

**1. §**

A forgalomra alkalmatlan jármű fogalmát pontosítja.

**2. §**

A Hull. rend. 5. § (7)-(8) bekezdésében foglalt rendelkezések Közter. rend.-be történő beépítését tartalmazza. A Hull. rend.-ben szereplő „e rendelet hatályba lépése” kifejezés helyett a Hull. rend. hatályba lépésének konkrét napja szerepel.

**3. §**

Azon járművek felsorolását pontosítja, amelyeket tilos közterületen tárolni.

**4. §**

A rendelet hatályba lépését tartalmazza. Mivel a Rendelet módosításával egy már korábban is meglévő szabály kerül beépítésre, valamint az egyértelmű jogalkalmazás érdekében egy szabály kerül kiegészítésre, nem szükséges hosszabb időt biztosítani az alkalmazásra való felkészülésre.